আরব জাতীয়তাবাদ
আরব জাতীয়তাবাদ (আরবি: القومية العربية al-Qawmiyya al-`arabiyya) হল আরব সভ্যতার মহিমা ধারণকারী একটি জাতীয়তাবাদী আদর্শ। এই আদর্শ আরব বিশ্বের রাজনৈতিক ঐক্যের ডাক দেয়। আটলান্টিক মহাসাগর থেকে আরব সাগর পর্যন্ত আরব অধ্যুষিত অঞ্চল এর মূল আলোচ্য স্থান। আরব জাতীয়তাবাদের অন্যতম প্রাথমিক লক্ষ্য হল আরব বিশ্ব থেকে পশ্চিমা আধিপত্য দূরীভূত করা। ২০ শতকের প্রথমভাগে উসমানীয় খিলাফতের নাজুক অবস্থার সময় থেকে এর উত্থান হয় এবং ছয় দিনের যুদ্ধে আরব সেনাবাহিনীর পরাজয়ের পর থেকে এই আন্দোলন দুর্বল হয়ে পড়ে। আরব জাতীয়তাবাদের গুরুত্বপূর্ণ নেতা ও দলের মধ্যে রয়েছেন মিশরের নেতা জামাল আবদেল নাসের, আরব ন্যাশনালিস্ট মুভমেন্ট, লিবিয়ার নেতা মুয়াম্মার গাদ্দাফি, আরব সোশ্যালিস্ট বাথ পার্টি যা ইরাকে ক্ষমতা লাভ করেছিল ও পরে সিরিয়ায় ক্ষমতায় আসে এবং এর নেতা মিশেল আফলাক। প্যান আরবিজম আরব জাতীয়তাবাদের সাথে সম্পর্কিত মতবাদ।